IRPC บวก 4% ขานรับค่าการกลั่นสูงต่อเนื่อง-ดีมานด์เพิ่ม
IRPC บวก 4% โบรกฯมองค่าการกลั่นสูงต่อเนื่อง ซึ่งปรับขึ้นมาที่ 6 - 7 เหรียญสหรัฐ/บาร์เรล บวกจากความต้องการน้ำมันอากาศยาน ทั้งดีมานด์ฟื้นตัวจากช่วงโควิดและดีมานด์ที่สูงขึ้นตามฤดูกาลที่เริ่มเข้าสู่ฤดูหนาว
14 ต.ค. 2564

ผู้สื่อข่าวรายงานว่าวันนี้ (14 ต.ค. 2564) ราคาหุ้นบริษัท ไออาร์พีซี จำกัด (มหาชน) หรือ IRPC ณ เวลา 16:30 น. อยู่ที่ระดับ 4.66 บาท เพิ่มขึ้น 0.20 บาท หรือ 4.48% โดยทำจุดสูงสุดที่ 4.68 บาท และทำจุดต่ำสุดที่ 4.44 บาท ด้วยมูลค่าการซื้อขาย 1.93 พันล้านบาท

นายเบญจพล สุทธิ์วนิช ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เอเชีย เวลท์ กล่าวว่า IRPC เป็นหุ้นกลุ่มโรงกลั่น และปิโตรเคมีที่ปรับขึ้นจากมองว่าได้รับประโยชน์จากค่าการกลั่นที่สูงขึ้นต่อเนื่อง โดยตลาดฯ เคยคาดการณ์ว่าค่าการกลั่นในไตรมาส 4/2564 จะอยู่ที่ 4 เหรียญสหรัฐ/บาร์เรล แต่ขณะนี้ได้ปรับขึ้นมาที่ 6 – 7 เหรียญสหรัฐ/บาร์เรลแล้ว ซึ่งก่อนหน้านี้กลุ่มโรงกลั่น เช่น บริษัท ไทยออยล์ จำกัด (มหาชน) หรือ TOP, บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ปรับขึ้นมาก่อน
ทั้งนี้ประกอบกับได้รับ sentiment เชิงบวกจากความต้องการน้ำมันอากาศยาน (Jet Fuel) จากการเปิดประเทศทั่วโลก ทั้งจากดีมานด์กลับมาฟื้นตัวจากที่หายไปช่วงการระบาดไวรัสโควิด-19 และดีมานด์ที่สูงขึ้นตามฤดูกาลที่เริ่มเข้าสู่ฤดูหนาว
อย่างไรก็ตาม ราคากลุ่มโรงกลั่น Fully Valued แล้ว แนะรอย่อตัวก่อน ทั้งนี้ปรับให้น้ำหนักกลุ่มต้นน้ำ เช่น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ที่มีแนวโน้มปรับขึ้นตามราคาน้ำมันที่เป็นขาขึ้น ทั้งนี้ให้ราคาเป้าหมาย IRPC ที่ 4.60 บาท, บริษัท พีทีที โกลบอล เคมิคอล จำกัด (มหาชน) หรือ PTTGC ที่ 72 บาท , SPRC ที่ 10.00 บาท และ TOP ที่ 58 บาท
 
 
 